ወጣቶች በተዘዋዋሪ ብድር አቅርቦቱ ተጠቃሚ መሆናቸዉን ቢሮዉ ገለፀ
የደቡብ ክልል ወጣቶችና ስፖርት ቢሮ እንዳለው መንግስት ያቀረበውን የተዘዋዋሪ ብድር ፈንድ ፣የአስፈላጊ ግብኣቶች አቅርቦትና ሙያዊ ድጋፍና ክትትል በመጠቀም በገጠር የስራ እድል ፈጠራ የስራ መስኮች የተሰማሩ በርካታ የክልሉ ወጣቶች ተጠቃሚነታቸውን እያረጋገጡ ነው፡፡የደቡብ ክልል ወጣቶችና ስፖርት ቢሮ ሃላፊ ወ/ሮ መሰረት መስቀሌ እንደገለጹት ከሚደረገው ድጋፍና ክትትል መነሻ ውጤቱ ከቦታ ቦታ የሚለያይ ቢሆንም ጠንካራ እምነት ይዘው በዘርፉ የተሰማሩ ወጣቶች ከራሳቸው አልፈው ለሌሎች ወገኖችም የስራ እድልና ገቢ እየፈጠሩ ነው፡፡ በተለይም ደግሞ በአንዳንድ አካባቢዎች የሚታየው የወጣቱ ውጤታማ ስራ ለብዙ ወገኖች ተሞክሮና መነሳሳትን የሚፈጥር እንደሆነ የቢሮ ሃላፊዋ ተናግረዋል፡፡የክልሉ ወጣቶች የስራ እድል ፈጠራ ድጋፍና ክትትል ቴክኒክ ኮሚቴ አባላትና የዘርፉ ባለድርሻ አካላት በጉራጌ ዞን አንዳንድ አካባቢዎች የመስክ ምልከታ እንዳካሄዱና የክልሉ መንግስት በዘርፉ የፈጠረውን ምቹ ሁኔታና ልዩ ትኩረት በመጠቀም በሰብልና አትክልት ልማት፣ በእንስሳት እርባታና ማድለብ ፣በወተት ምርት፣ በዶሮና አሳ እርባታ እና በሌሎችም የስራ መስኮች የተሰማሩ ወጣቶች የተሻለ ውጤት በማስመዝገብ ላይ መሆናቸዉን መረዳት እንደተቻለ ተመልክቷል፡፡በገጠር የስራ እድል ፈጠራ የተለዩ የስራ መስኮች ወጣቱ በቀላሉ ትኩስ ጉልበቱንና አነስተኛ ካፒታል በመጠቀም ከፍተኛ ገንዘብ እንዲያገኝ የሚያስችሉ ናቸው ያሉት ወ/ሮ መሰረት ተግባራቱ የቁጠባ ባህሉን በማዳበርም ጭምር የወደፊት ህይወቱን በአግባቡ እንዲመራ እያስቻሉት ይገኛሉ ብለዋል፡፡በቀጣይም በርካታ ወጣቶችን ወደ ስራ በማሰማራትና የተሟላ ግብኣት፣ስልጠና፣የብድር አቅርቦትና የድጋፍና ክትትል ተግባራትን በማጠናከር የወጣቱን ሁለንተናዊ ተጠቃሚነት ለማረጋገጥ በቅንጅት እንደሚሰራ የቢሮ ሃላፊዋ ገልጸዋል፡፡ በተለይም ባለፈው አመት የተለቀቀውን የተዘዋዋሪ ብድር ፈንድ ተከትሎ በርካታ ወጣቶች ተጠቃሚ መሆናቸውን ወ/ሮ መሰረት ተናግረዋል፡፡ እስካሁን ተጠቃሚ ከሆኑት በተጨማሪ ሌሎች በርካታ ወጣቶችን የመርሃግብሩ ተጠቃሚ ለማድረግ ከፍተኛ ጥረት እየተደረገ መሆኑን  ከክልሉ የመንግስት ኮሙኒኬሽን ጉዳዮች ጽ/ቤትና ከቢሮዉ የተገኘዉ መረጃ ያመለክታል፡፡ 